[pic] | AZ EURÓPAI KÖZÖSSÉGEK BIZOTTSÁGA |

Brüsszel, 30.8.2005

COM(2005) 394 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Az 1655/2000/EK rendelet félidős értékelésének naprakésszé tétele LIFE

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

Az 1655/2000/EK rendelet félidős értékelésének naprakésszé tétele LIFE

ÖSSZEFOGLALÓ

A környezetvédelmi célú pénzügyi eszköz (LIFE) III. szakaszának időtartamát az 1655/2000/EK rendeletet módosításáról szóló 1682/2004/EK rendelet 1. cikkének (5) bekezdése rendelkezései értelmében két évvel, 2006. december 31-ig meghosszabbították. A kiterjesztés a LIFE III. 2004 végi lejárata és a 2007-től érvényes közösségi pénzügyi terv elfogadása közötti időszak áthidalása érdekében történt.

A módosított 1655/2000/EK rendelet 12. cikkének (1) bekezdése előírja, hogy a Bizottság jelentést nyújt be a 2003 novemberében benyújtott félidős értékelés naprakésszé tételéről és a rendelet végrehajtásának, a Közösség környezetvédelmi politikájához történő hozzájárulásának és az előirányzatok felhasználásának értékeléséről.

A naprakésszé tétel a 2003 derekától – a 2003. november 5-i félidős jelentés (COM(2003)668 végleges) elkészülésétől – 2005 tavaszáig terjedő időszakot öleli fel.

1992 és 2004 között a LIFE program 40 országban és területen 2500 projekt társfinanszírozásában vett részt. A projektek 3,6 milliárd euróra becsült összköltségéhez 1,3 milliárd euróval járult hozzá.

A program keretében projektek széles köre kapott támogatást, ezek számos ágazatban küzdöttek meg problémákkal és dolgoztak ki megoldásokat, és az EU környezetvédelmi szakpolitikájának prioritásaival összhangban a kulcsfontosságú környezetvédelmi kérdések nagy részével foglalkoztak.

A LIFE PROGRAM LEÍRÁSA

A LIFE általános célja, hogy a közösség környezetvédelmi politikája és környezetvédelmi jogszabályai alkalmazásához, korszerűsítéséhez és fejlesztéséhez hozzájáruljon. Szintén célja elősegíteni a környezetvédelem egyéb EU-politikákba történő integrációját, és új megoldásokat találni az EU tanulmányozás alatt álló környezetvédelmi problémáira.

A tagállamokban, a csatlakozó országokban, a tagjelölt országokban, egyes stabilizációs és társulási folyamatban részt vevő országokban és harmadik országokban is társfinanszíroztak a LIFE keretében környezetvédelmi projekteket.

A LIFE három tematikus részre oszlik: „LIFE–Természet”, „LIFE–Környezet” és „LIFE–Harmadik országok”.

A LIFE–Természet a közösségi természetvédelmi jogszabályok végrehajtásához nyújt segítséget. Elsősorban a Natura 2000 hálózat létrehozását támogatja.

A LIFE–Környezet az innovatív és integrált technológiák fejlesztéséhez és a közösségi környezetvédelmi politikák további javításához járul hozzá. A „LIFE–Környezet demonstrációs projektek” az innováció fejlesztésére, míg a „LIFE–Környezet előkészítő tevékenységek” a meglévő politikák korszerűsítésére és új politikák kialakítására összpontosítanak.

Mind a LIFE–Természet, mind a LIFE–Környezet részt vesz projektek társfinanszírozásában a tagállamokban, valamint azokban a csatlakozó országokban, amelyek részt kívántak venni a LIFE programban.

A LIFE–Harmadik országok a Földközi- és Balti-tengerrel határos országok és az Európai Unió között létrejött társulási megállapodások keretén belül, ezen felül egyes harmadik országokban és a stabilizációs és társulási folyamatban részt vevő országokban működött. Célja a környezetvédelmi ágazatban szükséges kapacitás és közigazgatási rendszerek megteremtését, valamint a környezetvédelmi politikák és cselekvési programok létrehozását támogatni.

A LIFE PROGRAM III. SZAKASZÁNAK VÉGREHAJTÁSA

Ez a rész átfogó eredményekről számol be. Részletek két kiadványban, a LIFE honlapján találhatóak: http://europa.eu.int/comm/environment/life/home.htm. ‘LIFE for Natura 2000’ és ‘Life Environment 1992-2004: demonstrating excellence in environmental innovation’.

LIFE–Természet

Csak olyan projektek támogathatók, amelyek megfelelnek az EK természetvédelmi jogszabályai, nevezetesen a madárvédelmi és élőhelyvédelmi irányelv célkitűzéseinek. Ez a gyakorlatban azt jelenti, hogy a projekteknek a Natura 2000 védett területek hálózatának „létrehozását, a védett területek kezelését, esetleg a természetes élőhelyek egyes típusainak és az érintett fajok élőhelyeinek kedvező természeti állapota helyreállítását” kell segíteniük.

A LIFE III. szakaszában finanszírozott tevékenységek

A LIFE III. természetvédelmi projektek átlagos összköltsége a 2000–2004-es időszakra 1,75 millió euro, ebből az átlagos EK társfinanszírozási mérték 53,4 %. Ez a LIFE korábbi, 1996–1999 közötti II. szakaszához képest növekedést jelent. Annak átlagos összköltsége 1,3 millió euro volt.

Év | A beérkezett javaslatok száma | Támogatott projektek száma | Összes EK ráfordítás (€) | Átlagos EK ráfordítás projektenként (€) |

2000–2001 | 310 | 94 | 79 483 006 | 845 564 |

2002 | 188 | 70 | 71 718 204 | 1 024 546 |

2003 | 182 | 77 | 70 944 574 | 921 358 |

2004 | 250 | 77 | 75 934 754 | 986 166 |

Összesen | 930 | 318 | 298 080 538 | 937 360 |

Projekttípusok/földrajzi eloszlás

A LIFE–Természet projektek vagy főleg madarakkal foglalkoznak a Natura 2000 különleges madárvédelmi területeken (SPA), vagy egyes fajokkal/élőhelyekkel a javasolt közösségi jelentőségű területeken/különleges természetmegőrzési területeken (pSCI/SAC), vagy egyes megfelelően indokolt esetekben a Natura 2000 területeken kívül élő fajokkal.

A kedvezményezettek főleg (73 %-ban) nemzeti és regionális hatóságok. Civil szervezetek teszik ki a kedvezményezettek 25 %-át, és ők a tudományos intézményekkel együtt gyakran partnerek a projektekhez.

A LIFE III.–Természet projektek általában az alábbi tevékenységek többségére vagy mindegyikére kiterjednek:–

- területkezelési tervek illetve fajvédelmi tervek kidolgozása vagy végrehajtása;

- a területtel vagy a fajjal kapcsolatban érdekelt felek bevonása;

- a leromlott állapotú területek helyreállítása, különleges esetekben új élőhelyek létrehozása;

- a meglévő és a helyreállított területek védelme (tulajdonszerzés, hosszú távú bérlet);

- a közigazgatás, a szakemberek figyelmének felhívása, tudatosítás;

- élőhelyek és fajok tudományos monitoringja.

Az északi tagállamokban nagyobb projektek működnek, mint a déli tagállamokban, azonban a déli tagállamokban több projekt van. Litvánia és Málta kivételével az Unió összes tagállama részt vett a LIFE–Természet programban 2004 végéig.

A LIFE–Természettel kapcsolatos táblázatok és részletes kimutatások a LIFE honlapján 2005. szeptember 30-tól lesznek elérhetőek.

Natura 2000 területek

A mai napig a 22 600 javasolt Natura 2000 terület legalább 10 %-a vett részt LIFE–Természet projektben. Mindössze a területek 2,5 %-a vett részt több mint egy projektben. Ez összhangban áll a LIFE program kezdeményező jellegével. A projekteket lehetőség szerint úgy választják ki, hogy minél több új Natura 2000 területet fedjenek le, a korábbi projektek folytatásának támogatására kisebb hangsúlyt fektetnek.

Élőhelyek és fajok

A projektek részletes elemzéséből kiderül, hogy a négyéves időszak során az élőhelytípusok 87 %-át legalább egy LIFE–Természet projekt megcélozta.

A projektek többsége legalább részben foglalkozott vizes élőhelyekkel, ilyen módon a LIFE hozzájárult a vizes élőhelyekről szóló 1971-es Ramsari Egyezmény és a Bizottság 1995-ös vizes élőhelyekről szóló közleménye céljaihoz is.

A madárvédelmi és élőhelyvédelmi irányelvekben felsorolt fajoknak csaknem 28 %-ával célzottan foglalkozott legalább egy LIFE–Természet projekt.

Számos LIFE–Természet projekt keretében került sor a kihalással közvetlenül fenyegetett fajok teljes világállományát érintő vészhelyzeti intézkedésekre.

A LIFE projektek hatóköre viszonylag jelentős, és elegendő volt ahhoz, hogy az egész Európai Unióban gátat vessen a biológiai sokféleség csökkenésének.

LIFE–Környezet

A LIFE–Környezet projektek fő jellemzője, hogy olyan innovációs módszereket, technológiákat, terveket ismertetnek, amelyek a meglévő uniós szakpolitikák végrehajtását segítik a környezetvédelem különböző területein, vagy az ilyen politikák kialakítása előtt nyitják meg az utat.

A LIFE III. szakaszában finanszírozott tevékenységek

A LIFE III. Környezet keretében támogatott tevékenység a rendeletben előírt témákra vonatkozó demonstrációs projektekből áll.

Noha a beérkezett javaslatok számában tapasztalható ingadozás, az egyéni projektek átlagos támogatási összege évről évre nőtt.

Év | A beérkezett javaslatok száma | Támogatott projektek száma | Összes EK ráfordítás (€) | Átlagos EK ráfordítás projektenként (€) |

2000–- 2001 | 898 | 103 | 63 411 036 | 615 641 |

2002 | 479 | 114 | 71 766 257 | 629 529 |

2003 | 532 | 104 | 69 470 808 | 667 989 |

2004 | 679 | 109 | 76 670 530 | 703 399 |

Összesen | 2 588 | 430 | 281 318 631 | 654 229 |

Projekttípusok/földrajzi eloszlás

Az északi tagállamokban futó projektek általában nagyobb ívűek, mint a déli államokban működők. A legtöbb támogatott projekt továbbra is Spanyolországban és Olaszországban működik. Olaszország az első számú kezdeményezett, mind a projektek számát, mind a közösségi hozzájárulás mértékét tekintve.

A 2000–2004 között a LIFE–Környezet keretében támogatott projektek téma szerinti bontásából látható, hogy a források nagyjából egyenlően oszlanak meg az olyan átfogó projekttémák között, mint „városok és a területhasználat tervezése”, „vizek”, „tiszta technológiák”, „hulladék” és „termékek”. A legtöbb támogatást kapott témák a hulladékkezelés és a termékek (a költségek 23, illetve 22 %-át teszik ki.). A tiszta technológiák, a hulladékkezelés és a termékek területén növekedés volt tapasztalható, míg a tervezési projektek száma és azok támogatottsági aránya is csökkent.

[pic]

LIFE–Harmadik országok

A LIFE–Harmadik országok célja hozzájárulni egyes, az Európai Unióval szomszédos országokban, és néhány, a Balti-tengerrel vagy a Földközi-tengerrel határos országban közigazgatási struktúrák és kapacitások, valamint környezetvédelmi cselekvési programok és szakpolitikák kialakításához. Ciprus és Málta 2004-ben az uniós tagság elnyerését követően elvesztették jogosultságukat új javaslatok benyújtására a LIFE–Harmadik országok keretében.

A LIFE III. szakaszában finanszírozott tevékenységek

Év | A beérkezett javaslatok száma | Támogatott projektek száma | Összes EK ráfordítás (€) | Átlagos EK ráfordítás projektenként (€) |

2000–2001 | 92 | 28 | 9 013 840 | 321 923 |

2002 | 74 | 16 | 6 522 300 | 407 644 |

2003 | 70 | 17 | 6 567 232 | 386 307 |

2004 | 70 | 20 | 7 828 320 | 391 416 |

Összesen | 306 | 81 | 29 931 692 | 369 527 |

Projekttípusok/földrajzi eloszlás

Jelenleg 14 ország vagy terület tartozik a LIFE–Harmadik országok hatókörébe, ezek közül 8 a Balti-tenger partjain (Szentpétervár és Kalinyingrád környéki orosz területek), 6 a Földközi-tenger partjain (Horvátországtól Marokkóig) fekszik. A kapacitások kialakítása keretén belül a LIFE–Harmadik országok projektek igen különböző intézkedéseket ölelnek fel, a helyi vagy nemzeti igényeknek megfelelően. A LIFE–Harmadik országok projektjei az alábbiak közül egy vagy több intézkedésfajtára terjednek ki:

- jogszabályok kidolgozása vagy elfogadása;

- munkaerő képzése;

- környezetvédelmi igazgatási struktúrák létrehozása vagy megerősítése;

- adatgyűjtési rendszerek létrehozása vagy megerősítése, állapotfelvételek, adattárolás, monitoring vagy ismeretterjesztés;

- tervezési folyamatok meghatározása, ideértve a politikákat, stratégiákat vagy cselekvési terveket;

- normák vagy szabályozások kialakítása;

- figyelemfelhívás; és/vagy

- technikai eszközök fejlesztése, ideértve a technikai iránymutatásokat, a szakértelem átadását és a helyes gyakorlatok meghatározását.

A LIFE projektek értékelése és kiválasztása

A felhívásokat évente teszik közzé. A javaslatokat három szakaszban (támogathatóság, kiválasztás és odaítélés) értékelik. A folyamatot most már on-line irányítják az ESAP (Evaluation Selection Award Programme – Értékelés, kiválasztás, odaítélés program) segítségével. Komoly erőfeszítéseket tesznek a folyamat igazságossága és átláthatósága biztosítására. A különböző technikai követelmények értékelésében külső értékelők és a Bizottság munkatársai is részt vesznek. A közös, összesített értékelésről testületi üléseken, valamennyi értékelő jelenlétében határoznak.

A javaslatok értékelésében a LIFE-ért felelős szervezeti egységet a főigazgatóság szakmai csoportjai, valamint más főigazgatóságok is segítik. A folyamat végeredménye egy szűkített lista, amin érdemeik szerint rangsorolva szerepelnek a projektek. Ez a lista kerül a LIFE bizottság elé a bizottsági határozatot megelőzően. Az értékelés eredményeit valamennyi pályázóval közlik.

Hogy a három tematikus rész mindegyikében hány projekt támogatható egy adott év során, az egyrészt a rendelkezésre álló költségvetés, másrészt a rangsorolt listán legmagasabb pontszámot elért javaslatokban igényelt társfinanszírozás teljes összegének függvénye. Vagyis a három tematikus részben a nyílt pályázati felhívásra leadott javaslatok évi sikerességi arányát befolyásolja az év során leadott javaslatok száma, azok egyéni minősége és a rendelkezésre álló költségvetés is.

A LIFE PROJEKTEK IGAZGATÁSA A BIZOTTSÁGBAN

Technikai igazgatás

Az igazgatás egyszerűsítése

A LIFE három ágára vonatkozó igazgatási és eljárási rend összehangolása sikeresen lezárult, az összehangolt eszközök és normák már rendelkezésre állnak.

2005-től egységes támogatásimegállapodás-minta váltotta fel az egyéni támogatási határozatokat. Ez a támogatási eljárás egyszerűsítése és gyorsítása érdekében történt.

Az eljárások hatékonysága és átláthatósága

A kiválasztási kritériumokat és szabályokat a kiválasztási eljárás kezdete előtt kidolgozzák és interneten közzéteszik. A tagállamok többségében szoktak szervezni előadásokat a LIFE programról.

Új igazgatási eljárási normák

Az új igazgatási eljárási normákat a Számvevőszék követelményei teljesítése érdekében fogadták el, a következő célokkal: hogy ki lehessen zárni a kettős támogatást más európai támogatásokkal, hogy jobban meg lehessen határozni a földterület vásárlását/szerzését, hogy korlátozni lehessen a közalkalmazottak nemzeti adóbevételből finanszírozott fizetésének társfinanszírozása kockázatát, valamint hogy új könyvelési kötelezettségeket rójanak a kedvezményezettekre.

A tevékenységek nyomon követése és értékelése

Az egyéni projektgazdálkodási adatbázist továbbfejlesztették, most már új eszközöket is tartalmaz, ennek köszönhetően a projektek nyomonkövethetősége javult. Bármikor meg lehet tekinteni minden egyes projekt pontos állapotát, a projektekről statisztikákat lehet gyűjteni, hogy hatásukat ágazatonként lehessen elemezni.

2003 óta széles körben elterjedt a könyvelési adatok megjelenítésére vonatkozó egységes formanyomtatvány használata. Ez a számítógépes eszköz lehetővé teszi, hogy a projektfelelősök egységes formában töltsék ki költségkimutatásaikat.

Pénzgazdálkodás

A LIFE program költségvetése kezelését és a végrehajtásával kapcsolatos műveleteket egy decentralizált pénzügyi rendszeren keresztül a D.1 egység végzi.

Kötelezettségvállalások

A LIFE III. szakaszának kezdete óta fejlődés figyelhető meg az előirányzott kötelezettségvállalások felhasználását illetően. 2000-ben 83,13 %, 2002-ben 99,73 %, 2003-ban 99,95 %, 2004-ben 99 % került felhasználásra.

Kifizetések

A kifizetési előirányzatok végrehajtása 2002 óta stabil, 80 és 95 % közötti.

Késedelmes kifizetések

A kifizetésben tapasztalható késedelmek következetesen csökkennek 2000 óta. 2004-ben a kifizetések 90 %-át hajtották végre 90 napon belül. (Ez az arány 2000-ben 64 % volt, 2002-ben pedig 82 %.)

Fennmaradó összegek, ahol a projekt lezárult/a végső kifizetés megtörtént

2001 márciusában 187 esetben maradt felhasználatlanul a kötelezettségvállalás egy része. Ez a szám az idők során folyamatosan csökkent, és jelenleg nincsenek fennmaradó összegek.

LIFE III. ZAKASZ – AZ EREDMÉNYEK KÖZLÉSE ÉS ISMERTETÉSE

A LIFE harmadik szakaszára vonatkozó rendelet hangsúlyozza a kommunikáció fontosságát, mint a LIFE projektekről szóló információ terjesztésének módját más projektek vagy a közösségi környezetvédelmi jogalkotók felé. A 2003. és 2004. évek a LIFE kommunikációs stratégiájának végrehajtása jegyében teltek. A stratégiát 2002 márciusában indították útjára, azóta a kommunikációs tevékenységek széles köre valósult meg.

A LIFE honlapját 2002 júniusában teljesen átírták, azóta folyamatosan frissítik és fejlesztik. Továbbra is ez a Főigazgatóság leglátogatottabb honlapja, 2005 elején havonta átlagosan 120 000 látogatója volt, míg 2002-ben 65 000. A projektadatbázist kiegészítették, és részletes keresést lehetővé tévő programmal bővítették ki, amely könnyen elérhetővé teszi a projektek eredményeit területenként.

Nyolc ismertetőt adtak ki a LIFE projektek részleteiről és az egyes szakpolitikákhoz való hozzájárulásukról, mindez interneten is elérhető. A nemrég kiválasztott 2004-es LIFE–Természet és LIFE–Környezet projektek listáját és az ezekre vonatkozó sajtóközleményeket is közzétették.

Havi rendszerességgel elektronikus hírlevelet küldenek csaknem 9000 előfizetőnek, ami közvetett módon 45 000 olvasóhoz jut el. Médiakönyvtár áll rendelkezésre videókkal, CD-kkel és fotókkal a LIFE projektekről.

Számos új információterjesztési kezdeményezésen dolgoznak, és 2006-ra tervezik a kommunikációs stratégia felülvizsgálatát és naprakésszé tételét.

Következtetések

A LIFE hatékony eszköznek bizonyult a közösség környezetvédelmi politikája alkalmazása, korszerűsítése és fejlesztése terén. Ezért a Bizottság úgy határozott, a 6. környezetvédelmi cselekvési program keretein belül javasolni fogja a LIFE+ program megvalósítását 2007–2013-ra, a LIFE III. szakaszának fontos tanulságai figyelembevételével.